Source: https://domov.sme.sk/c/4257200/zacne-sa-proces-s-udajnym-bankovym-lupicom-uz-prepustenym-romanom-c.html
Timestamp: 2018-01-24 11:23:44+00:00
Document Index: 1048885

Matched Legal Cases: ['Súd ', 'súd ', 'súd ', 'Súd ', 'súd ', 'súd ', 'Súd ']

Začne sa proces s údajným bankovým lupičom, už prepusteným Romanom Č. - domov.sme.sk
Začne sa proces s údajným bankovým lupičom, už prepusteným Romanom Č.
Na Okresnom súde Bratislava III sa v stredu 14. januára začne proces s Romanom Č. - údajným bankovým lupičom, ktorý sa ...
11. jan 2009 o 21:42 TASR
BRATISLAVA. Na Okresnom súde Bratislava III sa v stredu 14. januára začne proces s Romanom Č. - údajným bankovým lupičom, ktorý sa zviditeľnil útekom policajtom cez okno nemocničnej toalety a ktorý je od začiatku januára tohto roku prepustený na slobodu na kauciu. Súd ho prepustil na peňažnú záruku vo výške 33.194 eur (1.000.000 Sk).
Termín hlavného pojednávania vytýčil Okresný súd Bratislava III na svojom verejnom zasadnutí 8. októbra, keď prijal obžalobu. Naposledy sa malo v tejto kauze pojednávať 3. decembra minulého roku - nemohlo sa však konať pre práceneschopnosť prísediaceho.
"Okresný súd Bratislava III 22. decembra minulého roku rozhodol o prijatí peňažnej záruky za prepustenia z väzby na slobodu vo výške 33.194 eur (1.000.000 Sk). Súd po nadobudnutí právoplatnosti tohto rozhodnutia 5. januára prepustil obžalovaného Romana Č. z väzby 7. januára.
Všetky obvinenia z prepadu banky Roman Č. dôrazne odmieta a pokladá ich za vykonštruované. V prospech jeho alibi má svedčiť údajne až 11 jeho známych, ktorí zhodne tvrdia, že v čase prepadu mal "zapíjať kamarátov pohreb". Polícia údajne robila na neho nátlak a on sa obával o svoju rodinu, vrátane malého syna. Počas úteku strávil štyri mesiace ako bezdomovec v bratislavských uliciach a tiež v lese. Napísal to na záver tohto týždňa istý slovenský bulvárny denník.
Po úteku Romana Č. z nemocnice na bratislavských Kramároch ho polícia napokon 26. mája 2008 chytila. Policajti ho spozorovali v tento deň večer v okolí Hruškovej ulice v bratislavskej Rači. Roman Č. narazil s autom Škoda Forma na jednej z križovatiek v Rači neďaleko domu, kde býva jeho rodina a následne ušiel smerom do záhrad. Chytili ho na strome, na ktorom visel a držal sa konára.
Policajtom unikol 26-ročný Roman Č. 16. januára 2008, následne muži zákona spustili pátraciu akciu, ktorá spôsobila dopravné komplikácie v hlavnom meste. Príslušníkov zodpovedných za útek neskôr z Policajného zboru prepustili.
Na Okresnom súde Bratislava III. prebieha v súčasnosti s Romanom Č. aj ďalšie pojednávanie v inej trestnej veci, ktoré odročili v novembri na neurčito. Tejto trestnej činnosti sa mal dopustiť v roku 2001 spoločne s ďalším údajným komplicom Pavlom B., na ktorého prednedávnom vydal súd zatykač. "Okresný súd Bratislava III. 18. novembra vydal príkaz na zatknutie obžalovaného P. B. z dôvodu, že sa úmyselne vyhýba trestnému stíhaniu," povedal TASR hovorca Krajského súdu v Bratislave Pavol Adamčiak.
Súd 18. novembra pojednávanie odročil na neurčito. Po zatknutí obžalovaného vytýči nový termín pojednávania. Naposledy sa v tejto veci malo konať v polovici septembra. "R. Č. je obžalovaný z trestného činu lúpeže. Obžaloba bola prijatá na Okresnom súde Bratislava III 19. decembra 2005. Podľa nej 22. mája 2001 v Bratislave na Ihriskovej ulici R.Č. a P.B. fyzicky napadli poškodeného, začali ho udierať a kopať po celom tele, z krku a z ruky mu stiahli retiazky a zobrali mobilný telefón, čím mu spôsobili škodu 23.500 Sk (780 eur)," informoval ďalej hovorca KS.